จับตาหุ้นกลุ่มแบงก์วิ่งฉิว หลัง TISCO ประกาศงบดีเกินคาด!
จับตาหุ้นกลุ่มแบงก์วิ่งฉิว หลัง TISCO ประกาศงบไตรมาส 4/59 โดยมีกำไรสุทธิ 5.01 พันล้านบาท หรือเพิ่มขึ้น 18%จากช่วงเดียวกันของปีก่อนที่มีกำไรสุทธิ 4.25 พันล้านบาท จึงเป็นที่น่าจับตาว่าการประกาศงบดังกล่าวจะส่งผลดีต่อภาพรวมของหุ้นในกลุ่มธนาคารทั้งหมด
12 ม.ค. 2560

จับตาหุ้นกลุ่มแบงก์วิ่งฉิว หลัง TISCO ประกาศงบไตรมาส 4/59 ดีเกินคาด! โดยมีกำไรสุทธิ 5.01 พันล้านบาท หรือเพิ่มขึ้น 18% จากช่วงเดียวกันของปีก่อนที่มีกำไรสุทธิ 4.25 พันล้านบาท จึงเป็นที่น่าจับตาว่าการประกาศงบดังกล่าวจะส่งผลดีต่อภาพรวมของหุ้นในกลุ่มธนาคารทั้งหมด
ผู้สื่อข่าวรายงานว่า หลังจากที่บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO ได้รายงานผลการดำเนินงานประจำปี 59 สิ้นสุดวันที่ 31 ธ.ค.59 (รวมบริษัทย่อย) ไปเมื่อวานนี้ (11 ม.ค.60) โดยมีกำไรสุทธิ 5.01 พันล้านบาท หรือมีกำไรสุทธิ 6.25 บาทต่อหุ้น หรือเพิ่มขึ้น 18% จากช่วงเดียวกันของปีก่อนที่มีกำไรสุทธิ 4.25 พันล้านบาท หรือมีกำไรสุทธิ 5.31 บาทต่อหุ้น นั้น มีการคาดการณ์กันว่าการประกาศงบของ TISCO ที่ออกมาดีจะส่งผลบวกต่อภาพรวมต่อหุ้นในกลุ่มธนาคารทั้งหมด ซึ่งจะเริ่มทยอยประกาศผลการดำเนินงานในสัปดาห์หน้า ทั้งนี้จึงเป็นที่น่าจับตาว่าราคาหุ้นกลุ่มธนาคารวันนี้จะปรับตัวขึ้นรับปัจจัยบวกดังกล่าว
ขณะที่ บล.กรุงศรี ระบุในบทวิเคราะห์ว่า TISCO ประกาศงบปี 2559 ออกมาตามคาดมีกำไรสุทธิ 5 พันล้านบาทเพิ่มขึ้น 17.8% จากปีก่อน และมี NPL ลดลงมากกว่าที่คาดจากการจัดชั้นหนี้ของ SSI ใหม่ ซึ่งประเด็นนี้น่าจะส่งผลบวกต่อเนื่องไปยัง KTB และ SCB ซึ่งเป็นเจ้าหนี้รายใหญ่ของ SSI ซึ่งน่าจะรายงานผลประกอบการไตรมาส 4/59 และปี 2559 ออกมาดีในทิศทางเดียวกับ TISCO 
ด้าน บล.ธนชาต ระบุในบทวิเคราะห์ แนะ “ซื้อ” TISCO เป้าหมายพื้นฐาน 70 บาท ซึ่งผลการดำเนินงานไตรมาส 4/59 ของบริษัทกำไรใกล้เคียงกับที่คาดการณ์ไว้ ด้วยกำไรทั้งปี 2559 ที่ 5 พันล้านบาท เพิ่มขึ้น 18% จากปีก่อน ด้วยปัจจัยสนับสนุนจาก NIM ที่เพิ่มขึ้น และการตั้งสำรองที่ลดลง ขณะที่ NPL ลดลงเหลือ 2.5% จาก 3.2% ในสิ้นปี 58 และ Coverage Ratio ปรับขึ้นมาที่ 130% หลังปรับโครงสร้างหนี้ SSI